**Am fost**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ziua mă rugam cerului,

florilor, apelor, păsărilor,

ca tu să-mi fii.

noaptea mă rugam stelelor,

lunii, întunericului, şoaptelor,

ca tu să-mi vii.

mă rugam, te ceream, te chemam

cu glasul de lut al vasului gol

care eram.

când am adormit, ai venit.

m-ai mângâiat cu braţe de flori,

m-ai înfăşurat în susur de ape,

iar şoapta ta era cânt de rândunea.

ai împletit stelele în părul meu întunecat

şi-n palmă mi-ai pus luna.

m-am trezit fiind tu.

printre cioburile vasului ce am fost

am păşit mai departe

08.05.2016